MT Il-Ġurnal Uffiċjali tal-Unjoni Ewropea C 168/3

Rapport Finali tal-Uffiċjal tas-Smigħ fil-Każ COMP/39.406 – Manek Marittimi

(skont l-Artikoli 15 u 16 tad-Deċiżjoni tal-Kummissjoni 2001/462/KE, KEFA tat-23 ta' Mejju 2001 dwar it-termini ta' referenza tal-uffiċjali tas-smigħ f'ċerti proċedimenti tal-kompetizzjoni – ĠU L 162, 19.6.2001, p. 21)

2009/C 168/03

L-abbozz ta' Deċiżjoni fil-każ imsemmi hawn fuq jagħti lok għall-osservazzjonijiet li ġejjin.

DAĦLA

Il-manek marittimi jintużaw biex jgħabbu żejt mhux raffinat ħelu jew ipproċessat u prodotti oħra taż-żejt minn faċilitajiet ’il barra mix-xtut. F’Diċembru 2006 il-Kummissjoni rċeviet applikazzjoni għal immunità minn manifattur tal-manek marittimi u wettqet spezzjoni għall-għarrieda fil-bini ta' diversi manifatturi u aġenziji ta' konsulenza oħrajn, u f’Mejju 2007, għamlet tfittxija f’dar privata. L-ispezzjonijiet kienu segwiti minn applikazzjonijiet għal klemenza. Fuq il-bażi tal-informazzjoni miġbura, il-Kummissjoni waslet għall-konklużjoni preliminari li sitt gruppi ta’ impriżi kienu pparteċipaw fi ksur uniku u kontinwu tal-Artikolu 81 tat-Trattat u l-Artikolu 53 tal-Ftehim taż-ŻEE għal perjodi differenti bejn l-1 ta’ April 1986 u t-2 ta’ Mejju 2007 billi (i) allokaw offerti u klijenti; (ii) iffissaw prezzijiet, kwoti u kundizzjonijiet ta’ bejgħ; u (iii) skambjaw informazzjoni sensittiva fir-rigward ta’ manek marittimi.

Dikjarazzjoni ta' Oġġezzjonijiet u Żmien biex Tingħata Risposta

Fid-29 ta' April 2008, il-Kummissjoni indirizzat Dikjarazzjoni ta' Oġġezzjonijiet (“DO”) lil dawn il-partijiet: Bridgestone Industrial Ltd u l-kumpanija parent tagħha Bridgestone Corporation (“Bridgestone”); Yokohama Rubber Company Ltd (“Yokohama”); Dunlop Oil u Marine Ltd (“DOM”) il-kumpaniji parent tagħha ContiTech AG (“ContiTech”) u Continental AG (“Continental”); Trelleborg Industrie SAS u l-kumpanija parent tagħha Trelleborg AB (“Trelleborg”); Parker ITR Sri (“Parker ITR”) u l-kumpanija parent tagħha Parker Hannifin Corporation (“Parker Hannifin”) u Manuli Rubber Industries SpA (“Manuli”).

Id-destinarji tad-DO oriġinarjament kienu mogħtija skadenza ta’ sitt ġimgħat biex iwieġbu għad-DO li jibdew mill-jum ta' wara li jkunu informati li d-DVD jkun lest biex jinġabar. Fuq talbiet raġonevoli, jien tajt estensjoni ta’ ġimagħtejn lil Bridgestone, Parker u Manuli u estensjoni ta’ tmint ijiem lil DOM.

Aċċess għall-fajl

Il-partijiet ingħataw aċċess għall-fajl permezz ta’ DVD li huma rċevew bejn it-30 ta’ April u l-5 ta’ Mejju 2008. Dikjarazzjonijiet bil-fomm mill-applikant għall-immunità u l-applikanti għall-klemenza kienu aċċessibbli fil-bini tal-Kummissjoni.

Fit-18 ta’ Ġunju 2008, Bridgestone indirizzat ittra lili f’rabta ma’ ċerti dokumenti msemmija fid-DO. Id-DO msemmija f'żewġ “floppy discs” fil-bini tal-aġenzija ta’ konsulenza li kienet tikkonsisti f'“diversi tużżani ta’ komunikazzjoni” (faksis) bejn il-membri tal-kartell dwar l-allokazzjoni tal-offerti. Madanakollu, il-fajl tal-każ kien fih biss screenshot ta’ lista u ċerti kampjuni tal-faksis li kienu fil-lista. Fil-fehma ta’ Bridgestone, din dgħajfet id-drittijiet tad-difiża. Wara li eżaminajt il-fajl, jien tal-fehma li l-iscreenshot ma setgħetx tintuża bħala “evidenza ġenerali” kontra l-partijiet, minħabbba li l-faksis individwali fil-lista (b’ċerti eċċezzjonijiet) ma kinux aċċessibbli u l-partijiet ma kinux ipprovduti bl-opportunità biex jikkumentaw fuq kull wieħed minnhom. Fl-abbozz ta’ Deċiżjoni, il-Kummissjoni toqgħod biss fuq il-faksis fil-fajl li kienu disponibbli għall-partijiet.

L-ebda kwistjoni oħra fir-rigward tal-aċċess ma nġiebet għall-attenzjoni tiegħi.

Smigħ Orali

Is-Smigħ Orali sar fit-23 ta’ Lulju 2008 u għalih attendew ir-rappreżentanti ta’ Yokohama, Manuli, Bridgestone, Parker u Trelleborg. DOM u l-kumpaniji parent tagħha warrbet id-dritt tagħha għas-Smigħ orali

ABBOZZ TAD-DEĊIŻJONI

Fl-abbozz ta’ Deċiżjoni, il-Kummissjoni sabet li għalkemm il-Kartell għadda minn perjodu ta’ attività limitata bejn it-13 ta’ Mejju 1997 u l-11 ta’ Ġunju 1999 (bejn it-13 ta’ Mejju 1997 u l-21 ta’ Ġunju 1999 għal Trellborg u bejn it-13 ta’ Mejju 1997 u d-9 ta’ Mejju 2000 għal Manuli), kien hemm kontinwità ċara tal-kartell kemm qabel u kemm wara dawn id-dati u b’hekk, il-ksur għandu jiġi kkunsidrat bħala uniku u kontinwu. Il-Kummissjoni żammet responsabbli lid-destinarju għall-perijodu ta’ attività limitata, iżda dan il-perijodu ma kienx ikkunsidrat biex ikunu ddeterminati dawn il-multi.

Il-Kummissjoni sabet ukoll li, għall-kuntrarju tad-DO, il-parteċipazzjoni ta’ Manuli fil-Kartell qabel it-3 ta’ Settembru 1996 setgħet kienet preskritta. Permezz tad-diskrezzjoni tagħha l-Kummissjoni ddeċidiet biex ma timponix multa għal Manuli għall-perjodu li ntemm fl-1 ta’ Awwissu 1992. Barra minn hekk, il-Kummissjoni kkonkludiet li t-teorija tas-suċċessjoni ekonomika ma tapplikax għal DOM u, għalhekk, il-kumpanija nżammet responsabbli biss tad-data meta akkwistat l-assi tan-negozju tal-manek marittimi.

Fl-opinjoni tiegħi l-abbozz tad-Deċiżjoni jirrigwarda biss l-oġġezzjonijiet rigward liema partijiet ingħataw l-opportunità li jesprimu l-fehmiet tagħhom.

KONKLUŻJONI

Inqis li d-dritt li wieħed jinstema' ġie rrispettat f'dan il-każ għall-parteċipanti kollha fil-proċedimenti.